Mandag formiddag var en ganske særlig dag for Salling i Aalborg, der efter adskillige uger med lukkede døre, igen kunne åbne for kunder. Ganske vist uden annoncerede slagtilbud - til gengæld med mange liter sprit over alt, så stormagasinet kan følge de anvisninger, der er fra Sundhedsstyrelsen i disse coronatider. - Vi følger alle retningslinjer, og vi har kundetællere på alle vores indgange, så vi kan følge med i, hvormange vi lukker ind ad gangen. Vi har også en plan for, hvordan vi lukker af, hvis der skulle komme flere end der er plads til, fortæller stormagasinchef Anja Kibsgaard fra Salling. Hun er lighed med sine ansatte glad for endelig at kunne lukke op for kunderne, for det er en dag, de har set frem til. - Det er dejligt at se nogle kendte ansigter igen, siger Anette Jørgensen, der er teamkoordinator hos Salling. Også venindeparret Birgit Svendsen og Elly Pedersen er glade for gensynet i stormagasinet. - Vi har jo sparet penge sammen i den tid, vi ikke har kunnet bruge nogen, så dem skal vi bruge i dag, det bliver skønt, lyder det fra Birgit Svendsen. Stormagasinchef Anja Kibsgaard er da heller ikke bange for, at kunderne imellem tiden har glemt Salling eller det, der er med at handle. - Selvfølgelig har det haft nogle økonomiske omkostninger for os at holde lukket, men jeg er sikker på, at kunderne ikke svigter nu, vi har åbent igen, siger Anja Kibsgaard.
Stormagasinet Salling er blandt de mange butikker, der nu igen er åbnet, efter corona-krisen for otte uger siden lukkede ned for store dele af samfundet. Og det var glade ansatte såvel som kunder, der er tilbage til noget, der minder om det, der var engang.